钦定古今图书集成/明伦汇编/官常典/第735卷 > 赵元隆
## 钦定古今图书集成/明伦汇编/官常典/第735卷 > 赵元隆

按《广西通志》：元隆，字祖森，兴安人。元末为广西行中
书省都事，尚奇厉节。尝读书至“士为知己者死”，拊几
叹曰：“烈士当如此矣。”闻杨璟师垂压永州，劝平章也
儿吉尼发兵救永，曰：“永、桂之蔽，无永则无桂也。况邓
侯有约，义士不可负。”平章听之。既闻全州不守，所遣
兵复败。永破，邓祖胜自杀，元隆乃约平章共以死守，
又私与同官言：“昔荷邓侯知遇，所以不即死者，期效
尺寸以报之。今邓侯死矣，尚可独生乎？”元隆分守伏
波门，久之，师从西门入，顾谓从者曰：“此吾死所也。”引
兵自决，其同官陈瑜、刘永锡皆死之。